[{"text_idx": "#000006", "text": "Canfu\u2019r astudiaeth hefyd gydberthynas gref rhwng bwriad mam i fwydo ar y fron a\u2019r tebygolrwydd o fwydo ar y fron yn unig am chwe mis."}, {"text_idx": "#000007", "text": "Mae Sefydliad Iechyd y Byd (WHO) yn argymell bwydo ar y fron yn unig am chwe mis cyntaf bywyd babi. Fodd bynnag, mae cyfraddau bwydo ar y fron yn y Deyrnas Unedig ymysg y rhai isaf yn y byd."}, {"text_idx": "#000010", "text": "Archwiliodd y ti\u0302m ddwy set o ymatebion i archwilio\u2019r cysylltiad rhwng bwriadau bwydo ar y fron a hyd y cyfnod bwydo ar y fron. Daeth y set gyntaf o\u2019r arolwg Ganwyd yng Nghymru, a fu\u2019n gofyn i fenywod beichiog sut roeddent yn bwriadu bwydo eu babi."}, {"text_idx": "#000011", "text": "Gwnaeth yr ail set, o ddata\u2019r MIDS, gofnodi bwriadau mamau ar o\u0302l rhoi genedigaeth. Drwy gymharu ymatebion o\u2019r ddwy ffynhonnell, gallai\u2019r ymchwilwyr archwilio sut bu bwriadau mam yn ystod beichiogrwydd ac o\u0302l-enedigol yn dylanwadu ar fwydo ar y fron."}, {"text_idx": "#000013", "text": "Roedd cysylltiad cryf rhwng bwriad i fwydo ar y fron a thebygolrwydd uwch o fwydo ar y fron yn unig am chwe mis. Roedd menywod a oedd yn bwriadu bwydo ar y fron 27.6 gwaith yn fwy tebygol o barhau i fwydo ar y fron yn unig am y chwe mis a argymhellir o\u2019u cymharu a\u0302\u2019r rhai nad oeddent yn bwriadu bwydo ar y fron;\nRoedd cyfraddau bwydo ar y fron ar o\u0302l chwe mis yn uwch yn ystod Covid o\u2019u cymharu a\u0302\u2019r cyfnod cyn y pandemig. Cynyddodd y cyfraddau o 16.6 y cant cyn y pandemig i 20.5 y cant yn 2020; ac\nroedd mamau duon yn llawer mwy tebygol o fwydo ar y fron yn unig am chwe mis na mamau o grwpiau ethnigrwydd eraill."}, {"text_idx": "#000014", "text": "Yn seiliedig ar ei chanfyddiadau, mae\u2019r astudiaeth yn cynnig ymyriadau wedi\u2019u targedu yn ystod beichiogrwydd i annog cymhelliant a bwriad i fwydo ar y fron a datblygu polisi\u0308au a systemau cymorth i alluogi teuluoedd i dreulio mwy o amser gyda\u2019u babanod. Gall camau gweithredu fel absenoldeb mamolaeth a thadolaeth gyfrannu at wella hyd y cyfnod bwydo ar y fron."}, {"text_idx": "#000018", "text": "\u201cMae ein canfyddiadau\u2019n cyfrannu at y corff cynyddol o dystiolaeth ynghylch bwydo ar y fron. Drwy ddeall yr hyn sy\u2019n dylanwadu ar ba mor hir y mae mamau\u2019n bwydo eu babanod ar y fron, gallwn greu ffyrdd effeithiol o annog a chefnogi bwydo ar y fron \u2013 gan gynyddu nifer y bobl sy\u2019n bwydo ar y fron, hyd y cyfnod bwydo ar y fron a chanlyniadau iechyd mamau a phlant.\u201d"}]